Komission asetus (EY) N:o 1141/97, annettu 23 päivänä kesäkuuta 1997, neuvoston asetuksen (EY) N:o 820/97 soveltamista koskevista yksityiskohtaisista säännöistä naudanlihan ja naudanlihatuotteiden merkinnän osalta



Virallinen lehti nro L 165 , 24/06/1997 s. 0007 - 0008



KOMISSION ASETUS (EY) N:o 1141/97, annettu 23 päivänä kesäkuuta 1997, neuvoston asetuksen (EY) N:o 820/97 soveltamista koskevista yksityiskohtaisista säännöistä naudanlihan ja naudanlihatuotteiden merkinnän osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon nautaeläinten tunnistus- ja rekisteröintijärjestelmän käyttöönotosta ja naudanlihan ja naudanlihantuotteiden merkinnästä 21 päivänä huhtikuuta 1997 annetun neuvoston asetuksen (EY) N:o 820/97 (1) ja erityisesti sen 18 artiklan, sekä katsoo, että olisi vahvistettava yksityiskohtaiset säännöt asetuksen (EY) N:o 820/97 soveltamisesta, erityisesti jäsenvaltioiden välisen kaupan osalta, jotta merkintäjärjestelmä ei aiheuttaisi naudanlihakaupan vääristymiä, olisi säädettävä nopeutetusta tai yksinkertaistetusta hyväksymismenettelystä yksittäin pakatulle parhaista ruhonosista leikatulle naudanlihalle tai pienissä vähittäismyyntipakkauksissa olevalle naudanlihalle, joka on merkitty yhdessä jäsenvaltiossa hyväksytyn erittelyn mukaisesti ja tuotu toisen jäsenvaltion alueelle, toimijoilla ja järjestöillä on oltava tunnistus- ja rekisteröintijärjestelmä erittelyn noudattamisen varmistamiseksi, erittelyn luotettavuuden takaamiseksi itsenäisellä elimellä ja toimivaltaisella viranomaisella on oltava mahdollisuus tutkia kaikkia toimijoiden ja järjestöjen rekisterit, ja niiden on tehtävä säännöllisiä pistokokeita riskianalyysin perusteella, jäsenvaltioiden on tehtävä tarkastuksia käytettyjen merkintöjen riittävän täsmällisyyden takaamiseksi, jos ilmenee, että toimijat eivät ole täyttäneet erittelyä koskevia vaatimuksia, toimijoille määrätään seuraamuksia, olisi säädettävä siirtymäkaudesta, jonka aikana aiemmin voimassa olleiden järjestelmien mukaisesti merkittyä naudanlihaa voidaan myydä merkintöjä muuttamatta, ja tässä asetuksessa säädetyt toimenpiteet ovat naudanlihan hallintokomitean lausunnon mukaisesti, ON ANTANUT TÄMÄN ASETUKSEN: 1 artikla Vastavuoroinen hyväksyminen 1. Asetuksen (EY) N:o 820/97 14 artiklan 3 kohdassa toisessa alakohdassa säädetty määräaika, jonka kuluessa tuontijäsenvaltion toimivaltainen viranomainen ei ole hylännyt tai antanut hyväksyntää tai pyytänyt lisätietoja, on kaksi kuukautta hakemuksen jättämistä seuraavasta päivästä. Kyseinen määräaika on kuitenkin 1 päivään tammikuuta 1998 asti kestävän siirtymäkauden ajan neljä kuukautta. 2. Asetuksen (EY) N:o 820/97 14 artiklan 5 kohdan mukaisesti asetuksen (EY) N:o 820/97 14 artiklan 3 kohdan toisessa alakohdassa säädetty määräaika on 14 päivää sellaisen yksittäin pakatun parhaista ruhonosista leikatun naudanlihan osalta, joka on merkitty yhdessä jäsenvaltiossa hyväksytyn erittelyn mukaisesti ja tuotu toisen jäsenvaltion alueelle, jossa alkuperäiseen merkintään ei ole lisätty mitään tietoja. Kyseinen määräaika on kuitenkin 1 päivään tammikuuta 1998 asti kestävän siirtymäkauden ajan kaksi kuukautta. 3. Asetuksen (EY) N:o 820/97 14 artiklan 5 kohdan noudattamiseksi pienissä vähittäismyyntipakkauksissa olevaa naudanlihaa, joka on merkitty yhdessä jäsenvaltiossa hyväksytyn erittelyn mukaisesti, saa tuoda toiseen jäsenvaltioon ja pitää siellä kaupan ilman, että kyseinen jäsenvaltio on etukäteen hyväksynyt erittelyn, jos: a) kyseisiä pakkauksia ei ole muutettu b) pakkaavan jäsenvaltion hyväksymä erittely koskee pakatun naudanlihan kaupan pitämistä myös muissa jäsenvaltioissa c) tällaisen erittelyn hyväksyvä jäsenvaltio toimittaa tarvittavat tiedot kaikille muille jäsenvaltioille, joissa pakattua naudanlihaa pidetään kaupan hyväksytyn erittelyn mukaisesti. 2 artikla Erittelyä koskevat vähimmäisvaatimukset Kaikilla asetuksen (EY) N:o 820/97 13 artiklassa tarkoitetuilla toimijoilla ja järjestöillä on kussakin asianomaisessa tuotanto- ja myyntivaiheessa oltava tunnistusjärjestelmä sekä kattava rekisteröintijärjestelmä, jota sovelletaan siten, että varmistetaan lihan tunnisteen ja kyseisen eläimen tai kyseisten eläinten välinen yhteys asetuksen (EY) N:o 820/97 14 artiklan 2 kohdan säännösten mukaisesti. Rekisteröintijärjestelmän on erityisesti sisällettävä tiedot karjan, ruhojen ja/tai leikatun lihan saapumisesta ja lähdöstä, jotta taataan saapumisia ja lähtöjä koskevien tietojen yhtäpitävyys. 3 artikla Tarkastukset 1. Toimijat ja järjestöt myöntävät milloin tahansa asetuksen (EY) N:o 820/97 14 artiklan 1 kohdassa tarkoitetulle asianomaiselle itsenäiselle elimelle sekä toimivaltaiselle viranomaiselle - pääsyn tiloihinsa - mahdollisuuden tutkia kaikki rekisterit, joiden perusteella kyseisten merkintöjen oikeellisuus voidaan todeta. 2. Itsenäisen elimen tai asetuksen (EY) N:o 820/97 14 artiklan 1 kohdan kolmannen alakohdan mukaisesti toimivaltaisen viranomaisen on tehtävä säännöllisiä pistokokeita sellaisen riskianalyysin perusteella, jossa otetaan huomioon erityisesti kyseisen erittelyn monimutkaisuus. Kustakin pistokokeesta on laadittava tarkastuskertomus, joka sisältää erityisesti tiedot ilmenneistä puutteista, tilanteen parantamiseksi ehdotetut toimenpiteet sekä mahdolliset määräajat ja määrätyt seuraamukset. 3. Jos asetuksen (EY) N:o 820/97 14 artiklan 1 kohdan kolmannessa alakohdassa säädettyä mahdollisuutta ei käytetä, jäsenvaltioiden on suoritettava tarkastukset siten, että käytettävien merkintöjen paikkansapitävyys taataan riittävällä tavalla. Tarkastusten suorittamistiheys määritellään erityisesti kyseisen erittelyn monimutkaisuuden perusteella. 4. Toimijoiden, järjestöjen ja itsenäisten elinten on toimitettava kaikki asiaan kuuluvat tiedot toimivaltaiselle viranomaiselle. 4 artikla Seuraamukset 1. Jäsenvaltioiden on määriteltävä asetuksen (EY) N:o 820/97 säännösten rikkomistapauksiin sovellettava seuraamusjärjestelmä ja toteutettava kaikki tarvittavat toimenpiteet sen täytäntöönpanon varmistamiseksi. Määrättävien seuraamusten on oltava tehokkaita, suhteutettuja ja varoittavia. 2. Jos naudanliha on merkitty ja pidetty kaupan erittelyä noudattamatta tai jos hyväksyttyä erittelyä ei ole, jäsenvaltioiden on vaadittava sen poistamista markkinoilta, kunnes merkintä on poistettu tai naudanliha on uudelleen merkitty tämän asetuksen mukaisesti, sanotun kuitenkaan rajoittamatta asetuksen (EY) N:o 820/97 21 artiklassa säädettyjen seuraamusten soveltamista. 5 artikla Loppusäännökset 1. Toimivaltaisella viranomaisella on oltava rekisteri hyväksytyistä erittelyistä sekä erityisesti kaikista naudanlihan merkitsemisestä vastuussa olevista toimijoista ja järjestöistä ja tarkastuksista vastuussa olevasta itsenäisestä elimestä. 2. Jäsenvaltioiden on mahdollisimman pian annettava komissiolle tiedoksi asetuksen (EY) N:o 820/97 mukaisen merkintäjärjestelmän täytäntöönpanemisesta vastaavat toimivaltaiset viranomaiset, yksityiskohtaiset täydentävät täytäntöönpanosäännöt sekä erityisesti asianmukaisia toteutettavia tarkastuksia ja sovellettavia seuraamuksia koskevat säännöt. 6 artikla Voimaantulo Tämä asetus tulee voimaan 1 päivänä heinäkuuta 1997. Aiemmin voimassa olevien järjestelmien mukaisesti merkittyä naudanlihaa saa kuitenkin myydä 1 päivään tammikuuta 1998 merkintöjä muuttamatta. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä kesäkuuta 1997. Komission puolesta Franz FISCHLER Komission jäsen (1) EYVL N:o L 117, 7.5.1997, s. 1